《赵江宁鸣玉为余写武山云气图赋此奉酬》
元代·刘崧

赵江宁，才且清，烱如白露凝金茎。鸣弦佐政重京邑，潇洒独怀遗世情。

人言江宁好文彩，越土王孙著前代。乃翁旧图八骏马，电影风行破云海。

江宁好画水与山，意比八骏尤高閒。近追高公远董氏，神气正在苍茫间。

伯兄侍郎我同事，邂逅兵曹见高致。偶携雪楮问乡山，便写嵯峨出云势。

朝怀武山景，暮看武山图。披林指涧忆所历，云中似有人相呼。

我昔游山时，秋风落松子。泉泻洞门青，霞翻石屏紫。

北岩千丈高且虚，骑虎曾到仙人居。菖蒲石上看残弈，柿叶林中闻读书。

一从南京来，奔走愧尘鞅。钟山只在城东北，日日见之未能往。

都门杨柳青入云，黄莺乱啼终日闻。秦淮楼高花似锦，安得烂醉江宁君。

江宁欲别当奈何，乘兴更与挥云萝。他年载酒鉴湖上，却唱武山归隐歌。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。